CELEX: 
Language: et
Date: 2017-12-15 00:00:00
Title: KOMISJONI DELEGEERITUD MÄÄRUS (EL) …/…, milles käsitletakse tubakatoodete jälgitavussüsteemi osana sõlmitavate andmetalletuslepingute põhielemente

SELETUSKIRI
            
            
               1.DELEGEERITUD ÕIGUSAKTI TAUST
            
            
               Tubakatoodete direktiivi 2014/40/EL artikliga 15 on ette nähtud luua jälgitavussüsteem tubakatoodete ebaseadusliku kaubanduse probleemiga tegelemiseks. Jälgitavussüsteemis tuleb kõik ELi turul toodetud, ELi turu jaoks ette nähtud või ELi turule lastud tubakatoodete tarbijapakendid nende liikumise registreerimiseks märgistada kordumatu tunnusega. See võimaldab neid tooteid tuvastada ja jälgida kogu tarneahela ulatuses (alates tootjast kuni viimase tasandini enne esimest jaemüügiettevõtet). Artikli 15 sätteid kohaldatakse sigarettide ja isevalmistatavate sigarettide tubaka suhtes 20. maist 2019 ja kõigi muude tubakatoodete suhtes 20. maist 2024.
            
            
               Tubakatoodete direktiivi artikli 15 lõikes 8 on nõutud, et tubakatoodete tootjad ja importijad sõlmivad kõnealuse artikli kohaselt registreeritud andmete majutamiseks andmehalduslepingud [Termin on muutunud. Uus termin on „andmetalletuslepingud“] sõltumatute kolmandate isikutega. Artikli 15 lõikes 8 on veel sätestatud, et komisjon peab heaks kiitma iga kolmanda isiku sobivuse, eelkõige nende sõltumatuse ja tehnilise võimekuse, ning samuti iga sõlmitud andmetalletuslepingu. 
            
            
               Tubakatoodete direktiivi artikli 15 lõikega 12 on antud komisjonile õigus võtta vastu delegeeritud õigusakte, et määrata kindlaks eespool nimetatud andmetalletuslepingute põhielemendid. Komisjon püüab seda kohustust täita käesoleva delegeeritud määrusega.
            
            
               Käesolevat delegeeritud määrust tuleks lugeda koos komisjoni rakendusmäärusega, milles käsitletakse tubakatoodete jälgitavussüsteemi loomiseks ja käitamiseks vajalikke tehnilisi standardeid ning mille komisjon peab tubakatoodete direktiivi artikli 15 lõike 11 kohaselt vastu võtma.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesoleva ettepaneku peamine eesmärk on kehtestada põhielemendid, mis peavad sisalduma andmetalletuslepingutes, mille tubakatoodete tootjad ja importijad peavad sõlmima kolmandate isikutega (põhihoidlate haldajad), kes majutavad andmeid, mis on seotud tootjate ja importijate tubakatoodetega ning registreeritud jälgitavussüsteemis. 
            
            
               Ettepaneku aluseks on mitu komisjoni korraldatud konsultatsiooni tubakatoodete direktiivi artikli 15 rakendamise teemal: asjaomaste sidusrühmadega konsulteerimine (mai–juuli 2015),
                  1
                avalik konsultatsioon (juuli–november 2016)
                  2
                ja kaks sidusrühmade seminari
                  3
               . Ettepaneku koostamisel saadi abi ka välistöövõtjate tehtud teostatavusuuringust
                  4
                ning rakendusuuringust
                  5
               . Samuti avaldati ettepaneku eelnõu kooskõlas parema õigusloome eeskirjadega neljaks nädalaks, mille jooksul oli üldsusel võimalik esitada tagasisidet
                  6
               .
            
            
               Ettepanek toetub ka tubakatoodete kontrolli eksperdirühma, eelkõige selle jälgitavuse ja turvaelementide allrühma aruteludele.
            
            
               Komisjon tagas käesoleva delegeeritud õigusakti ettevalmistamisel ja koostamisel asjakohaste dokumentide ühe- ja õigeaegse ning asjakohase edastamise Euroopa Parlamendile ja nõukogule ning viis juba varakult läbi asjakohased ja läbipaistvad konsultatsioonid, sealhulgas ekspertide tasandil. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Ettepanek on koostatud tubakatoodete direktiivi artikli 15 lõike 12 kohaselt, millega on antud komisjonile õigus määrata kindlaks kõnealuse artikli lõikes 8 osutatud andmetalletuslepingu põhielemendid, nagu kestus, pikendamine, nõutavad ekspertteadmised või konfidentsiaalsus, sealhulgas nende lepingute korrapärast jälgimist ja hindamist käsitlevad elemendid. 
            
            
               Käesolevas delegeeritud määruses sätestatakse need põhielemendid, milleks on:
            
            
               osutatavad põhiteenused; 
            
            
               nõue teenuseosutajatele avaldada oma tehnilised ekspertteadmised; 
            
            
               teenuse kättesaadavus ja töövõimeaeg ning andmekao ärahoidmiseks ettenähtud varundamismehhanismid,
            
            
               pääsuõigused,
            
            
               sõltumatus, 
            
         
         
            
               andmekaitse ja konfidentsiaalsus,
            
            
               kestus, 
            
            
               auditid. 
            
            
            
               4.MÕJU EELARVELE
            
            
               Ettepanek ei mõjuta eelarvet. 
            
            
               KOMISJONI DELEGEERITUD MÄÄRUS (EL) …/…,
            
            
               15.12.2017,
            
            
               milles käsitletakse tubakatoodete jälgitavussüsteemi osana sõlmitavate andmetalletuslepingute põhielemente
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 3. aprilli 2014. aasta direktiivi 2014/40/EL tubaka- ja seonduvate toodete tootmist, esitlemist ja müüki käsitlevate liikmesriikide õigus- ja haldusnormide ühtlustamise kohta ning millega tunnistatakse kehtetuks direktiiv 2001/37/EÜ,
                  7
                eriti selle artikli 15 lõiget 12,
            
            
               ning arvestades järgmist:
            
            
               (1)Direktiivi 2014/40/EL artikli 15 lõikega 8 on nõutud, et iga tootja ja importija sõlmib tubakatoodete jälgitavussüsteemi (mis on täpsemalt määratletud komisjoni rakendusmääruses (EL) .../...
                  8
               ) osana lepingu sõltumatu kolmandast isikust teenuseosutajaga oma tubakatoodetega seotud andmete majutamiseks. Direktiivi 2014/40/EL artikli 15 lõikega 12 on komisjonile antud õigus määratleda nende lepingute põhielemendid.
            
            
               (2)Selleks et tagada tubakatoodete jälgitavussüsteemi üldine tõhus toimimine ja eelkõige hoidlate süsteemi tõhus koostalitlusvõime, on asjakohane sätestada andmetalletuslepingute põhielemendid, et määrata kindlaks andmetalletusteenuse osutajate poolt pakutavate teenuste toimivuse, kättesaadavuse ja osutamise tehnilised tingimused. Jälgitavussüsteemi ja selles sisalduva andmetalletussüsteemi tõhusa ja pideva toimimise jaoks on vaja, et teenuseosutajad kehtestaksid selged nõuded andmete ülekantavuse kohta selleks puhuks, kui tootja või importija otsustab vahetada teenuseosutajat. Tõhusa ja katkematu andmeedastuse tagamiseks viimase ja uue teenuseosutaja vahel peaksid lepingud sisaldama sätteid, millega nõutakse asjaomases sektoris turul vabalt kättesaadava ja tavapäraselt kasutatava tehnoloogia kasutamist.
            
            
               (3)Selleks et tagada vajalik paindlikkus, peaks olema võimalik nõuda, et andmetalletusteenuse osutaja osutab tasu eest põhihoidla käitamisega seotud toetavaid tehnilisi teenuseid, näiteks kasutajaliideste operatiivse funktsionaalsuse laiendamine, kui need lisateenused aitavad kaasa hoidlate süsteemi nõuetekohasele toimimisele ega riku ühtegi komisjoni rakendusmääruses (EL) .../... sätestatud nõuet. Seetõttu peaks lepinguga olema selline võimalus ette nähtud.
            
            
               (4)Selleks et tagada jälgitavussüsteemi sõltumatu toimimine igal ajal, peaks komisjonil olema võimalus tühistada lepingu juba sõlminud andmetalletusteenuse osutaja heakskiit, kui teenuseosutaja tehnilise suutlikkuse või sõltumatuse hindamise või ümberhindamise tagajärjel jõutakse tema sobivuse suhtes negatiivsele järeldusele.
            
            
               (5)Selleks et tagada süsteemi igapäevase toimimise tõhus korraldus, peaksid põhihoidla haldajad tegema koostööd üksteisega, samuti liikmesriikide pädevate asutuste ja komisjoniga,
            
            
         
         
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Reguleerimisese
            
            
               Käesoleva määrusega sätestatakse direktiivi 2014/40/EL artikli 15 lõikes 8 osutatud andmetalletuslepingute põhielemendid.
            
            
               Artikkel 2
            
            
               Mõisted
            
            
               Käesolevas määruses kasutatakse lisaks direktiivis 2014/40/EL ja rakendusmääruses (EL) .../... sätestatud mõistetele järgmisi mõisteid:
            
            
               (1)„leping“ – direktiivi 2014/40/EL artikli 15 lõike 8 ja rakendusmääruse (EL) .../... kohane lepinguline kokkulepe tubakatoodete tootja või importija ning andmetalletussüsteemide teenuse osutaja vahel; 
            
            
               (2)„teenuseosutaja“ – iga juriidiline isik, kellega tubakatoodete tootja või importija on sõlminud lepingu oma põhihoidla rajamiseks ning põhihoidla ja sellega seotud teenuste käitamiseks;
            
            
               (3)„andmete ülekantavus“ – võime liigutada andmeid erinevate andmehoidlate vahel, kasutades kõnealuses sektoris turul vabalt kättesaadavat ja tavapäraselt kasutatavat tehnoloogiat.
            
            
               Artikkel 3
            
            
               Lepingust tulenevad peamised kohustused
            
            
               1.Lepinguga nähakse ette teenuseosutaja pakutavad peamised teenused, mis peavad hõlmama järgmist:
            
            
               (1)põhihoidla asutamine ja käitamine vastavalt rakendusmääruse (EL) .../... artiklile 26; 
            
            
               (2)varuhoidla ja ruuteri asutamine ja käitamine vastavalt rakendusmääruse (EL) .../... artiklitele 27, 28 ja 29, kui põhihoidla haldaja on nimetatud varuhoidla haldajaks; 
            
            
               (3)nõudmise korral muude toetavate tehniliste teenuste osutamine, mis on seotud põhihoidla käitamisega ning aitavad kaasa hoidlate süsteemi nõuetekohasele toimimisele.
            
            
               2.Lõike 1 punktides 1 ja 2 osutatud põhiteenuste määratlemisel tuleb lepingus kindlaks määrata teenuste toimimise, kättesaadavuse ja tulemuslikkuse tehnilised tingimused, mis peavad vastama käesolevas määruses ja rakendusmääruse XXX V peatükis sätestatud miinimumnõuetele.
            
            
               Artikkel 4
            
            
               Tehnilised ekspertteadmised
            
            
               Lepinguga nõutakse, et teenuseosutajad esitavad tootjale või importijale kirjaliku kinnituse selle kohta, et neil on olemas või nende käsutuses on vajalikud tehnilised ja ekspluatatsioonialased teadmised artiklis 3 osutatud teenuste osutamiseks ning rakendusmääruse (EL) .../... V peatüki nõuete täitmiseks. 
            
         
         
            
               Artikkel 5
            
            
               Põhihoidla kättesaadavus
            
            
               1.Lepinguga nähakse ette, et põhihoidla igakuine töövõimeaeg ja kättesaadavus on tagatud 99,5 %. 
            
            
               2.Lepinguga nõutakse, et teenuseosutaja töötab välja asjakohased varumehhanismid, et hoida ära talletatud, saadud või ülekantud andmete kadu, juhul kui põhihoidla muutub kättesaamatuks.
            
            
               Artikkel 6
            
            
               Pääsuõigused
            
            
               Lepinguga nähakse ette, millistel tingimustel antakse liikmesriikide administraatoritele, komisjonile ja määratud välistele audiitoritele füüsiline ja virtuaalne juurdepääs põhihoidlale kooskõlas rakendusmääruse (EL) .../... artikliga 25.
            
            
               Artikkel 7 
            
            
               Alltöövõtt
            
            
               1.Kui lepinguga nähakse ette, et teenuseosutaja võib täita teatavaid lepingujärgseid kohustusi allhanke korras, peab lepingus olema säte, milles selgitatakse, et allhange ei mõjuta teenuseosutaja esmast vastutust lepingu täitmise eest. 
            
            
               2.Lepinguga nõutakse veel, et teenuseosutaja:
            
            
               (a)tagab, et pakutud alltöövõtjal on vajalikud tehnilised ekspertteadmised ning ta vastab rakendusmääruse (EL) .../... artiklis 35 sätestatud sõltumatuse nõuetele; 
            
            
               (b)esitab komisjonile koopia käesoleva määruse artiklis 8 osutatud deklaratsioonist, millele asjaomane (asjaomased) alltöövõtja(d) on alla kirjutanud.
            
            
                Artikkel 8
            
            
               Juriidiline ja rahaline sõltumatus
            
            
               Lepinguga nõutakse, et teenuseosutajad ja, kui see on asjakohane, nende alltöövõtjad esitavad tootjale või importijale koos andmetalletuslepinguga kirjaliku kinnituse selle kohta, et nad vastavad rakendusmääruse (EL) .../... artiklis 35 sätestatud juriidilise ja rahalise sõltumatuse nõuetele. 
            
            
               Artikkel 9
            
            
               Andmekaitse ja konfidentsiaalsus
            
            
               1.Lepinguga nähakse ette, et teenuseosutaja võtab kõik vajalikud meetmed, et tagada kõigi lepingu täitmise raames talletatud andmete konfidentsiaalsus, terviklikkus ja kättesaadavus. Sellised meetmed hõlmavad haldus-, tehnilisi ning füüsilisi ohutuse ja turvakontrolle. 
            
            
               2.Lepinguga nõutakse, et lepingu alusel käsitletavaid isikuandmeid töödeldakse Euroopa Parlamendi ja nõukogu direktiivi 95/46/EÜ
                  9
                kohaselt.
            
         
         
            
               Artikkel 10
            
            
               Infoturbe haldus
            
            
               Lepinguga nõutakse, et teenuseosutaja kinnitab, et ta haldab põhihoidlat ja, kui see on asjakohane, varuhoidlat kooskõlas rahvusvaheliselt tunnustatud infoturbe standarditega. ISO/IEC 27001:2013 standardi kohaselt sertifitseeritud teenuseosutajad loetakse kõnealustele infoturbe standarditele vastavateks.
            
            
               Artikkel 11
            
            
               Kulud
            
            
               Lepinguga nõutakse, et teenuseosutaja poolt rakendusmääruse (EL) .../... artikli 30 kohaselt tootjatelt või importijatelt nõutavad tasud oleksid ausad, mõistlikud ja proportsionaalsed:
            
            
               (a)osutatud teenustega ja
            
            
               (b)asjaomase tootja või importija tellitud kordumatute tunnuste arvuga kindla perioodi jooksul.
            
            
               Artikkel 12
            
            
               Varuhoidla süsteemis osalemine
            
            
               1.Lepinguga nõutakse, et teenuseosutaja osaleb varuhoidla süsteemi loomises (kui varuhoidla süsteemi ei ole lepingu sõlmimise päevaks veel loodud), mida võidakse nõuda kooskõlas rakendusmääruse (EL) .../... V peatükis sätestatud eeskirjadega.
            
            
               2.Leping peab sisaldama sätet, millega lubatakse tubakatoodete tootjatel või importijatel hüvitada teenuseosutajale rakendusmääruse (EL) .../... V peatükis osutatud varuhoidla loomise ja ruuteri paigaldamise ning nende käitamise ja hooldusega seotud kulud.
            
            
               Artikkel 13
            
            
               Kestus
            
            
               Leping sõlmitakse vähemalt viieks aastaks võimalusega seda pikendada, kui pooled selles kokku lepivad ja kui teenuseosutaja vastab jätkuvalt direktiivi 2014/40/EL ja rakendusmääruse (EL) .../... nõuetele.
            
            
               Artikkel 14 
            
            
               Suhtlus teiste isikutega
            
            
               Lepinguga nõutakse, et teenuseosutajad teeksid koostööd üksteisega ja samuti liikmesriikide pädevate asutustega sel määral, mis on vajalik hoidlate süsteemi igapäevase toimimise tõhusa korralduse tagamiseks.
            
            
               Artikkel 15
            
            
               Auditid
            
         
         
            
               1.Lepingus sätestatakse tingimused, mille alusel komisjoni poolt heaks kiidetud välisaudiitorid võivad kooskõlas direktiivi 2014/40/EL artikli 15 lõikega 8 teha põhihoidla ja, kui see on asjakohane, varuhoidla etteteatatud ja etteteatamata auditeid ning hinnata, kas teenuseosutaja ja, kui see on asjakohane, tema alltöövõtjad vastavad asjakohaste õigusaktide nõuetele.
            
            
               2.Lepinguga nähakse ette, et välisaudiitoritele antakse auditi ajaks piiramatu füüsiline ja virtuaalne juurdepääs põhihoidlale ja, kui see on asjakohane, varuhoidlale ning seotud teenustele. 
            
            
               Artikkel 16
            
            
               Vastutus
            
            
               Lepingus sätestatakse tingimused, millega määratakse kooskõlas kohaldatava õigusega kindlaks lepinguosaliste vastutus, kaasa arvatud vastutus seoses lepinguga tekkida võivate otseste ja kaudsete kahjudega. Ilma et see piiraks kohaldatava õiguse kohaldamist, on lepinguga ette nähtud, et konfidentsiaalsusnõuete või andmekaitse eeskirjade rikkumise korral ei kohaldata vastutuse piiramist.
            
            
               Artikkel 17
            
            
               Lepingu lõpetamine
            
            
               1.Lepingus sätestatakse kooskõlas kohaldatava õigusega lepingu lõpetamise tingimused. Lõpetamise korral nõutakse lepinguga, et lõpetav lepinguosaline teavitab komisjoni kooskõlas rakendusmääruse (EL) .../... I lisas sätestatud menetlusnõuetega. 
            
            
               2.Lepingu kohaselt peavad lepinguosalised lepingu lõpetamisest teatama vähemalt viis kuud ette. 
            
            
               Erandina esimesest lõigust on lepinguga nõutud, et tootjad ja importijad lõpetavad lepingu viivitamata, kui:
            
            
               (a)teenuseosutaja rikub tõsiselt lepingust tulenevaid kohustusi, 
            
            
               (b)teenuseosutaja on kohaldatava õiguse kohaselt muutunud maksejõuetuks või tal on vahetu oht muutuda maksejõuetuks.
            
            
               3.Lõike 2 punkti a tähenduses hõlmab tõsine rikkumine järgmist:
            
            
               (a)teenuseosutaja ei täida lepingust tulenevaid kohustusi või ei osuta lepingukohaseid teenuseid, mis on olulised jälgitavussüsteemi tõhusaks toimimiseks; eelkõige käsitatakse rikkumisena seda, kui ta ei vasta rakendusmääruse (EL) .../... V peatükis sätestatud nõuetele;
            
            
               (b)teenuseosutaja ei vasta enam rakendusmääruse (EL) .../... artikli 35 lõikes 2 sätestatud juriidilise ja rahalise sõltumatuse nõuetele ning rakendusmääruse (EL) .../... artikli 35 lõikes 6 sätestatud aja möödudes ei ole kinnitatud nõuetele vastavust.
            
            
               Artikkel 18
            
            
               Teenuste peatamine
            
            
               Lepinguga nähakse ette, et tootja või importija hilinenud maksete korral teenuseosutajale ei või teenuseid peatada, välja arvatud juhul, kui makse tähtpäeva on ületatud 30 päeva või rohkem.
            
            
               Artikkel 19
            
            
               Andmete ülekantavus
            
         
         
            
               1.Lepingu kohaselt peavad teenuseosutajad tagama andmete täieliku ülekantavuse, juhul kui tootja või importija sõlmib oma põhihoidla haldamiseks lepingu uue teenuseosutajaga. Viimane teenuseosutaja edastab enne lepingu lõpetamise kuupäeva uuele teenuseosutajale ajakohastatud koopia kõigist põhihoidlas talletatud andmetest. Kõik andmete ajakohastamised, mis toimuvad pärast kõnealust edastamist, tuleb viivitamata edastada uuele teenuseosutajale.
            
            
               2.Talitluspidevuse tagamiseks sisaldab leping sobivat väljumiskava, milles on sätestatud toimingud, mida tuleb järgida juhul, kui leping lõpetatakse ning tootja või importija sõlmib lepingu uue teenuseosutajaga. Kavas peab sisalduma nõue, et viimane teenuseosutaja peab jätkama teenuste osutamist seni, kuni uus teenuseosutaja alustab tegevust. 
            
            
               3.Leping sisaldab sätteid, millega tagatakse, et viimasel teenuseosutajal ei ole õigust säilitada mingeid põhihoidlaga seotud andmeid, teavet või muid vajalikke materjale pärast seda, kui ta on need uuele teenuseosutajale edastanud.
            
            
               Artikkel 20
            
            
               Kohaldatav õigus ja jurisdiktsioon
            
            
               1.Lepingu suhtes kohaldatakse lepinguosaliste kokkuleppel ühe Euroopa Liidu liikmesriigi õigusnorme. 
            
            
               2.Leping kuulub lepinguosaliste kokkuleppel ühe Euroopa Liidu liikmesriigi jurisdiktsiooni alla.
            
            
               Artikkel 21
            
            
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõigis liikmesriikides.
            
            
               Brüssel, 15.12.2017
            
            
               
                     Komisjoni nimel
               
               
                     president
                     Jean-Claude JUNCKER
               
               
            
         
         
            
                  
                     (1)
                  
                        
                  http://ec.europa.eu/health/tobacco/consultations/2015_tpd_consultation_et
                  
               
               
                  
                     (2)
                  
                        
                  https://ec.europa.eu/health/tobacco/consultations/2016_traceability_security_features_et
                   
               
               
                  
                     (3)
                  
                        
                  http://ec.europa.eu/health/tobacco/consultations/2016_stakeholderworkshop_tpd_et
                  ;
                        ja 
                  http://ec.europa.eu/health/tobacco/2017_stakeholderworkshop_tpd_et
               
               
                  
                     (4)
                  
                        
                  http://ec.europa.eu/health/tobacco/docs/2015_tpd_tracking_tracing_frep_en.pdf
               
               
                  
                     (5)
                  
                        Implementation Study on the technical specifications and other key elements for a future EU system for traceability and security features in the field of tobacco products (Rakendusuuring tubakatoodete valdkonnas ELi tulevase jälgitavussüsteemi ja turvaelementide tehniliste kirjelduste ja muude põhielementide kohta).
               
               
                  
                     (6)
                  
                        
                  https://ec.europa.eu/info/law/better-regulation/initiatives/ares-2017-4305537_et
                   
               
               
                  
                     (7)
                  
                        ELT L 127, 29.4.2014, lk 1.
               
               
                  
                     (8)
                  
                        Komisjoni 15. detsembri 2017. aasta rakendusmäärus (EL) .../... tubakatoodete jälgitavussüsteemi loomiseks ja käitamiseks vajalike tehniliste standardite kohta, C(2017) 8429 (final), ELT L […], […], lk […])].
               
               
                  
                     (9)
                  
                        Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (EÜT L 281, 23.11.1995, lk 31).